Prima Tessalunices Capitel Trii

Prima Tessalunices
La Parola de'l nost Signur ciapada inscí cuma l'è de'l Növ Testament e vultada adess del test uriginal grech in del nost parlà Insübregh del didincö.  

Capitel Trii
1Perchè, già che supurtavum pü, èmm ciapaa de vèss lassaa dedree a Aten depernümm 2e èmm mandaa Timutee, el noster fradèll e minister de Dee in del vangel de Crist, per stabilìv e incuragiàv in de la vostra féd, 3perchè nigün el sia scurlaa in de chèst turmént, già che vialter medemm savii che a chèst sèmm staa destinaa. 4Defàtt, anca quand serum cun vialter, ve disevum prima che serum 'dree a vèss turmentà, propi cumè anca l'è sücèss, e 'l savii. 5Per chèst, già che supurtavi pü, anca mì huu mandaa per savè la vostra féd, no cumè el tentadúr el ve tentava e 'l noster travaj l'era no svöj.
6Ma adèss che Timutee l'è vegnüü a nümm de vialter e 'l m'ha dii la bona nüntizia de la vostra féd e bén, e che gh'avii semper un bon regurd de nümm intanta che desiderii vedèmm propi cumè anca nümm vialter, 7per chèst serum incuragiaa, fradèj, sü vialter, in d'ogni noster besogn e turmént per via de la vostra féd, 8perchè adèss vivum se stii sald in del Signúr. 9Già che qual gratitüdino ringraziamént podum dà cumè recumpénsa per vialter, per tüta la letizia che gh'èmm per via de vialter denanz al noster Dee, 10intanta che nocc e dì pregum tanto intensamént per vedè el voster mostass e mendà i coss che manchen in de la vostra féd?
11E 'l noster Dee e Pader medemm e 'l noster Signúr Gesü el faga dricia la nostra via a vialter; 12e 'l ve faga crèss e 'l faga bundà 'l voster bén el vün per l'alter e per tücc, propi cumè nümm a vialter, 13per stabilì i voster cör ireprensibil in de la santitaa denanz al noster Dee e Pader a la vegnüda del noster Signúr Gesü cun tücc i sò sant.

Navigaziun
← Indree a Capitel Düü
Inanz a Capitel Quater →
A l'indes
Categoria:Prima letera ai Tessalunices